28.		Predvolanie svedka na nariadené ústne pojednávanie
			(§ 35 a § 41 ZoSK)
Okresný úrad Piešťany, odbor všeobecnej vnútornej správy
Ul. M. Kukučína č. 45, 921 01 Piešťany
						Vážený pán
Č. j.: A/2023/00675/Ký – 2				Igor Fraňo
Piešťany dňa 2. 5. 2023					Pod sadom č. 3426/23, 921 01 Piešťany
Vec:	Predvolanie svedka
Podľa ust. § 41 ods. 1 zákona č. 71/1967 Zb. o správnom konaní v znení neskorších predpisov Vás predvolávame ako svedka na ústne pojednávanie o priestupku proti poriadku v správe podľa § 21 ods. 1 písm. f) zákona č. 372/1990 Zb. o priestupkoch v znení neskorších predpisov, z ktorého je obvinený Michal Macko, bytom Záhradná ul. č. 2367/65, 921 01 Piešťany. 
Pojednávanie sa bude konať
dňa 18. mája 2023 (vo štvrtok) o 9.00 hod.
na Okresnom úrade Piešťany, odbor všeobecnej vnútornej správy, Ul. M. Kukučína č. 45, 92101 Piešťany, miestnosť č. 216 na 2. poschodí.
Na ústne pojednávanie si prineste občiansky preukaz, prípadne iný doklad totožnosti.
Ako svedok ste povinný vypovedať v súlade s ustanovením § 35 zákona č. 71/1967 Zb. o správnom konaní v znení neskorších predpisov.
V prípade, že sa nedostavíte na ústne pojednávanie bez náležitého ospravedlnenia alebo bez závažných dôvodov, môže Vám byť uložená poriadková pokuta až do výšky 165 € podľa § 45 ods. 1 zákona o správnom konaní.
Podľa ust. § 31 ods. 3 zákona o správnom konaní, máte ako svedok nárok na náhradu hotových výdavkov a mzdu, ktorá Vám preukázateľne ušla. Nárok si musíte uplatniť najneskôr do troch dní po výsluchu, inak Vám zaniká.
Zamestnávateľovi sa preukážte týmto predvolaním a požiadajte ho uvoľnenie zo zamestnania podľa § 136 Zákonníka práce.
Mgr. Anton Kolesár, vedúci odboru všeobecnej vnútornej správy
Poznámka
Zákon o správnom konaní neustanovuje žiadne formálne a obsahové náležitosti predvolania s výnimkou upozornenia na následky nedostavenia sa. 
Predvolanie by malo obsahovať:
•	miesto, kde sa má predvolaná osoba dostaviť a čas,
•	v akej veci sa osoba predvoláva,
•	akú právnu pozíciu bude na ústnom pojednávaní zastávať (svedok),
•	aké doklady má predložiť,
•	poučenie o právnych následkoch nedostavenia sa.
Predvolanie treba doručiť v dostatočnom časovom predstihu.
V dôsledku nedostavenia sa osoby na ústne pojednávanie, môže správny orgán uložiť poriadkovú pokutu až do výšky 165 € podľa § 45 ods. 1 správneho poriadku, môže dať osobu (svedka) predviesť podľa § 42 správneho poriadku, môže predvolanému uložiť povinnosť nahradiť trovy konania, ktoré vznikli správnemu orgánu alebo účastníkom v dôsledku bezdôvodného neustanovenia sa.
Svedecká výpoveď je procesný úkon. Zákon o správnom konaní v § 35 ods. 2 ustanovuje, kto nesmie byť vypočutý ako svedok a v ods. 3 ustanovuje, kto môže odoprieť svedeckú výpoveď.
Správny orgán pred vypočutím poučí svedka o možnosti odoprieť výpoveď, o jeho povinnosti vypovedať pravdivo, nič nezamlčať a o právnych následkoch nepravdivej a neúplnej výpovede.
O výpovedi svedka ako o dôležitom procesnom úkone v konaní musí správny orgán spísať zápisnicu podľa ust. § 22 ods. 1 zákona o správnom konaní.
Ak má byť vypočutých v konaní viac svedkov, výsluch každého sa vykonáva zásadne v neprítomnosti ostatných svedkov.